Graz

**Graz**  (historický slovenský názov je **Štajerský Hradec**) je štatutárne mesto a hlavné mesto Štajerska. So svojimi takmer 300 tis. obyvateľmi je druhým najväčším mestom Rakúska. 

## Charakteristika
Graz preslávilo predovšetkým historické centrum, ktoré bolo zapísané na Zoznam svetového dedičstva UNESCO v roku 1999, teda rok pred historickým centrom Viedne. 

Hlavným symbolom a akýmsi poznávacím znakom Grazu je Schlossberg ("Zámocký vrch") – zámocký vrch s Hodinovou vežou a pevnosťou, ktorej základy pochádzajú už z 9. storočia. 

Graz je známy aj ako mesto študentov, lebo na 6 univerzitách tu študuje do 50 tisíc vysokoškolákov zo všetkých možných kútov sveta. 

V meste panuje teplé podnebie, ktoré sem zo Stredomoria privádza vzdušné prúdy – tzv. föhny. 

Spolu s miestnou architektúrou, útulnými vinárňami, obyvateľmi a všadeprítomnou zeleňou prispieva k veľmi priateľskej a pohodovej atmosfére mesta. Váš zážitok z Grazu isto umocní moderné umenie, ktoré sa tu prelína s historickými budovami, je súčasťou výstav miestnych galérií a veľa divadelných či hudobných festivalov. Z nich stojí za návštevu predovšetkým hudobný festival ***Jazz Sommer*** (každoročne od polovice júla do konca prvého týždňa v auguste) a festival pouličných divadelných súborov ***La Strada*** (prelom júla a augusta). Keďže festivaly sú výdatne podporované mestom, vstupné sa vyberá iba na niektoré predstavenia. Podpora kultúry, najmä modernej, sa Grazu rozhodne vyplatila, pretože v roku 2003 bol vyhlásený za hlavné mesto európskej kultúry.

## Dejiny

Sídlo tu postavili už Rimania. Neskôr tu obyvatelia dnešného územia Slovinska postavili malý hrad – „Gradec“. Dnešný názov „Graz“ sa prvý raz použil v roku 1128 za vlády vojvodov z rodu Babenbergovcov. Najmä za vlády Habsburgovcov Graz prekvital ako významné obchodné centrum a v roku 1281 mu cisár Rudolf I. udelil zvláštne privilégiá. Habsburgovci z miestneho opevnenia kontrolovali územie dnešného Štajerska, Korutánska, častí severného Talianska a Slovinska až po Terst. Sídlo tu mal aj Ferdinand II., ktorý sa po korunovácii za cisára (1619) presťahoval do Viedne. V priebehu 16. storočia tu bola vybudovaná univerzita, renesančný Krajinský dom a Hodinová veža. Mesto muselo po stáročia čeliť nájazdom Turkov a od roku 1797 armáde Napoleona. Graz a najmä pevnosť Schlossberg v bojoch preukázali svoju ohromnú silu, keď úspešne čelili ôsmim veľkým ofenzívam. Po dobytí Viedne musel automaticky kapitulovať aj Graz. Francúzi rozbúrali a zničili rad pamiatok. Symbol mesta – Hodinovú vežu - však obyvatelia Grazu natoľko zbožňovali, že za jej ponechanie v pôvodnom stave, spolu s neďalekou vežou Glockenturm (zvonica),  zaplatili Francúzom obrovskú sumu peňazí 2978 guldenov a 41 grajciarov (dnes približne 87 000 EUR), o čom svedčí aj pamätná tabuľa na fasáde zvonice umiestnená v roku 1911. Ďalšie demolácie mesto zažilo počas 2. svetovej vojny, kedy bolo zrovnaných so zemou 16% všetkých budov.

## Osobnosti mesta
* Mária Anna Bavorská (* 1551 – † 1608), štajerská vojvodkyňa
* Johannes Kepler (* 1571 – † 1630), nemecký astronóm, fyzik, optik a matematik
* Ferdinand II. (* 1578 – † 1637), cisár
* Margaréta Habsburská (* 1584 – † 1611), španielska a portugalská kráľovná ako manželka Filipa III.
* Leopold V. Habsburský (* 1586 - † 1632), arcivojvoda a tirolský gróf
* Ferdinand III. (* 1608 – † 1657), cisár
* Mária Anna Habsburská (* 1610 – † 1665), arcivojvodkyňa, sobášom bavorská vojvodkyňa a regentka
* Johann Bernhard Fischer von Erlach (* 1656 – † 1723), barokový architekt
* Johann Nestroy (* 1801 – † 1862), divadelník, herec, operný spevák, dramatik a satirik
* František Močnik (* 1814 – † 1892), slovinský matematik a pedagóg
* Ludwig Boltzmann (* 1844 – † 1906), fyzik
* Richard Heuberger (* 1850 – † 1914), operetný skladateľ a hudobný kritik
* František Ferdinand d’Este (* 1863 – † 1914), arcivojvoda a rakúsko-uhorský následník
* Otto František Jozef Habsburský (* 1865 - † 1906), arcivojvoda
* Fritz Pregl (* 1869 – † 1930), chemik 
* Alfred Wegener (* 1880 – † 1930), nemecký geológ, meteorológ, astronóm a geofyzik
* Joseph Schumpeter (* 1883 – † 1950), americký ekonóm
* Erwin Schrödinger (* 1887 – † 1961), fyzik, nositeľ Nobelovej ceny
* Ivo Andrić (* 1892 – † 1975), srbský spisovateľ, Nobelovej ceny
* Johann Fischl (* 1900 – † 1996), filozof
* Friedrich Waidacher (* 1934), muzeológ
* Heinz Fischer (* 1938), politik a 11. prezident Rakúska
* Arnold Schwarzenegger (* 1947), rakúsko-americký herec, filmový producent, aktivista, biznismen, investor, spisovateľ, filantrop, politik a bývalý profesionálny kulturista
* Oliver Marach (* 1980), tenista

## Partnerské mestá
* 20px Coventry, Spojené kráľovstvo, 1948
* 20px Darmstadt, Nemecko, 1968
* 20px Dubrovník, Chorvátsko, 1994
* 20px Groningen, Holandsko, 1965
* 20px Ľubľana, Slovinsko, 2001
* 20px Maribor, Slovinsko, 1987
* 20px Montclair, USA, 1950
* 20px Pécs, Maďarsko, 1989
* 20px Petrohrad, Rusko, 2001
* 20px Pula, Chorvátsko, 1972
* 20px Terst, Taliansko, 1973
* 20px Trondheim, Nórsko, 1968

## Galéria

Obrázok:Crw 0235 0236 Graz - Schlossberg - Kunsthaus.jpg|Graz
Obrázok:IMG 0402 - Graz - Hauptplatz.JPG|Hauptplatz v Grazi


## Iné projekty

## Externé odkazy
* Oficiálna stránka


Kategória:Okresné mestá v Rakúsku
Kategória:Štatutárne mestá v Rakúsku
Kategória:Lokality Svetového dedičstva v Rakúsku
Kategória:Európske hlavné mestá kultúry